Amor speel feeks in Doringrosie | SARIE
Amor in 2011 vir SARIE se Julie-uitgawe FOTO Leana Clunies-Ross	15 Desember 2016
Amor speel feeks in Doringrosie	deur Marguerite van Wyk
Sy gaan dans, sing en toneelspeel – dié keer in die Afrikaanse musiekblyspel Doringrosie.
Amor Vittone praat met SARIE tydens haar vakansie by die see (sy verklap nie waar sy is nie). "Ek moet net wegkom van alles en rus."
FOTO Facebook / Amor Vittone
Sy kan nie wag om te begin voorberei vir dié musiekblyspel nie. Dans, teater en toneelspel – sy hou van al drie.
"Maar dit gaan nie speletjies wees nie. Ek gaan sommige dae van 8 tot 10 oefen. Gelukkig het my ouers aangebied om te help met die kinders, Kylie (10) en Jordan (13)."
Sy moes voorberei vir dié rol terwyl sy ook die rol van Zelda in die SABC2-sepie 7de Laan gespeel het. "Hulle het vir my die woorde gestuur, wat ek moes leer." Toe gaan staan sy maar met al die ander hoopvolles in 'n ry en lê die oudisie af. En die dag daarna het sy gehoor.
Amor sal die rol speel van die feeks Bella Donna, 'n tipe Maleficent-karakter.
Hulle begin in Maart met kleedrepetisies en in Mei sal dit waarskynlik in Caesars Palace in Gauteng opgevoer word. "Ek is mal oor die kostuums. Bella Donna het so 'n lang nek en horings wat uit haar hooftooisel groei. As ek eers in die kostuum inklim, gaan dit my nóg meer help om in die karakters in te kom."
Charlize Berg vertolk die rol van Doringrosie.
"Ek het al in Amerikaanse produksies soos West Side Story en Streets of Gold met Amerikaanse regisseurs en choreograwe saamgewerk, maar ek hou daarvan om in Afrikaans toneel te speel. Mense dink verkeerdelik dit is nie my moedertaal nie.''
Sy het 'n Italiaanse pa en Afrikaanse ma, was hoofmeisie op haar Afrikaanse en Engelse hoërskool en het 'n honneursgraad in kommunikasiekunde en bemarking (in Afrikaans) aan die (destydse) Randse Afrikaanse Universiteit (nou die Universiteit van Johannesburg) verwerf.
"Ek hou van enige passievolle taal, soos Afrikaans – ook Italiaans. My kinders is bloot in Engelse skole omdat Jordan 'n kogleêre-inplanting het. Ons het op drie uitgevind hy is gehoorgestremd en hy was toe in 'n Engelse skool. Ons is aangeraai om hom nie te verwar en in 'n Afrikaanse skool te plaas nie. Engels is 'n wêreldtaal."
Oor die opvoering sê sy: "Dit gaan my poegaai maak, maar fiks hou. Ons doen nege optredes per week. Een elke aand, Saterdae drie en Sondae twee. Lewende optredes is my kos, dit is fun, maar jy moet baie goed voorbereid wees. Iets kan altyd verkeerd gaan – en dan moet jy kan aanpas."
As enkelma hardloop sy baie rond. "Ek wil nie 'n au pair hê nie. Ek speel taxi vir my kinders, ry hulle aan na hul perdrylesse, sokker… Joost gaan saam waarheen hy kan, maar hy moet deesdae baie lê. Tog is ek nie negatief nie, ek beplan vir die toekoms. Ek glo alles gebeur met 'n doel. Wat help dit om jou te bekommer oor die toekoms? Terwyl ons praat, kyk ek na die pragtige sonsonderkoms, na 'n boot op die see … ek gaan dié oomblik nooit weer beleef nie. Dit is kosbaar. Ek waardeer wat ek het en besef dan hoe ek soveel meer terugkry in die lewe.''